สั่งตุนเงินรับแดงธปท.แหยงม็อบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธปท.แหยงม็อบสั่งธนาคารเพิ่มปริมาณสำรองเงินสดขึ้นจากปกติ 24 เดือน เพื่อรองรับสถานการณ์ฉุกเฉิน แม้จะยังไม่กระทบกับการเบิกถอนที่ผิดปกติ 
นางจิตติมา ดุริยะประพันธ์ ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยว่า ขณะนี้ ธปท. ยังกำชับให้ธนาคารพาณิชย์เตรียมแผนการสำรองเงินสดเพิ่มขึ้น จากกรณีปกติที่ต้องมีปริมาณเงินให้เพียงพอในระยะ 24 เดือน แต่ก็ไม่ได้สั่งให้เพิ่มขึ้น 100% เพียงขอให้เพิ่มขึ้นระดับหนึ่ง เพราะต้องการให้ปริมาณเงินสดที่หมุนเวียนในระบบมีเพียงพอรองรับความต้องการเบิกจ่ายของประชาชน 
ผู้บริหาร ธปท. กล่าวว่า แม้ว่าในช่วงที่ศาลมีการตัดสินคดียึดทรัพย์ พ.ต.ท.ทักษิณ ชินวัตร อดีตนายกรัฐมนตรี จะผ่านไปด้วยดี ปริมาณเงินสดหมุนเวียนจะมีเพียงพอก็ตาม แต่ ธปท.ต้องการให้คงแผนการจัดการธนบัตร ในสถานการณ์ฉุกเฉินไว้ต่อไปอีกระยะหนึ่ง เพื่อจะได้เตรียมการให้พร้อมรับมือกับกรณีฉุกเฉินจากการชุมนุมทางการเมืองในสัปดาห์หน้า 
“ในสถานการณ์ที่อาจจะไม่ปกติ แผนสำรองเงินสด และการกระจายเงินไปยังตู้เอทีเอ็มจะต้องพร้อม จึงให้เตรียมแผนรับมือยามฉุกเฉินไว้เหมือนเดิม เพราะไม่ต้องการให้เกิดความตื่นตระหนก หากมีเหตุการณ์ไม่ปกติ” นางจิตติมา กล่าว 
อย่างไรก็ตาม จากการสำรวจผลกระทบกรณีมีเหตุการณ์ปาระเบิดธนาคารกรุงเทพ ในเบื้องต้นพบว่า ยังไม่กระทบการเบิกจ่ายเงินของธนาคารพาณิชย์ในระบบแต่อย่างใด สถานการณ์ยังปกติ ยังไม่มีความต้องการกักตุนเงินสด หรือธนบัตรเพิ่มจนผิดปกติ เพราะเท่าที่ได้รับรายงานในส่วนของธนาคารกรุงเทพ ประชาชนบางส่วนอาจจะหลีกเลี่ยงการทำธุรกรรม กับสาขาในช่วงแรกๆ เท่านั้น แต่ไม่ได้แตกตื่นถึงขนาดแห่กันไปถอนเงินออกจากธนาคารแต่อย่างใด ขณะที่ธนาคารพาณิชย์อื่นๆ ประชาชนก็ยังทำธุรกรรมตามปกติ 
“สถานการณ์ชุมนุมการเมืองในช่วงที่ผ่านมาถึงแม้จะเกิดขึ้นบ่อย มีเหตุการณ์ต่อเนื่อง ทำให้ประชาชนมี ความเข้าใจมากขึ้น ว่าเหตุการณ์ระเบิดไม่ได้เกิดจากฐานะของธนาคารกรุงเทพ หรือระบบสถาบันการเงินไทยมีปัญหา” นางจิตติมา กล่าว